የሠራተኞች መደራጀትና መደራደር ህገ መንግስታዊ መብት እንዲከበር ተጠየቀ
በኢትዮጵያ የሠራተኞችን በነጻ የመደራጀትና የመደራደር ህገ መንግስታዊ መብት አስፈጻሚ አካላት እንዲያስከብሩ ተጠየቀ።በአለም ለ129ኛ በኢትዮጵያ ለ43ኛ ጊዜ የሚከበረው የአለም የሰራተኞች ቀን በሚል መሪ ቃል ትናንት በአዲስ አበባ ተከብሯል።የኢትዮጵያ ሠራተኞች ማህበራት ኮንፌዴሬሽን ፕሬዝዳንት አቶ ካሳሁን ፎሎ ኢትዮጵያ የሠራተኞችን በነጻ የመደራጀትና የመደራደር መብት የአለም የሥራ ድርጅት ድንጋጌ 87 ከፈረመች 55 አመታትን ማስቆጠሯን አስታውሰዋል።ማንም ሰው በሠራተኛ ማህበር የመደራጀት መብት እንዳለው የተባበሩት መንግስታት ድርጅት (ተመድ) የሰብአዊ መብት ድንጋጌ እንደሚያስቀምጥ ጠቅሰዋል።እንደ አቶ ካሳሁን ገለጻ በአገሪቱ በተለያዩ ተቋማት ሠራተኞች እንዲደራጁ አይፈቀድላቸውም፤ ከተደራጁ ደግሞ የተለያዩ ቅጣቶች ይጣልባቸዋል።የመደራጀት መብት የመንግስት ሰራተኞችንም የሚመለከት ቢሆንም ከአጼ ኃይለስላሴ መንግስት ጀምሮ አሁን ድረስ እንዳልተፈቀደ ጠቅሰዋል።መደራጀት በአሠሪና ሠራተኛ ጉዳይ አዋጅ የተፈቀደላቸው ሠራተኞች መብት እየተከበረ ስላልሆነ በነጻነት የመደራጀት መብታቸውን የመንግስት አስፈጻሚ አካላትን እንዲያስከብሩ ጠይቀዋል።የሙያ ደህንነት፣ ጉልበት ብዝበዛ፣ መነሻ የደመወዝ ወለል እንዲኖርና ሌሎች የሠራተኛውን መብት የሚነኩ ጉዳዮች ትኩረት ማግኘት እንዳለባቸው አቶ ካሳሁን አስገንዝበዋል።የኢትዮጵያ አሰሪዎች ፌዴሬሽን ፕሬዚዳንት አቶ ታደለ ይመር 'የተረጋጋ የኢንዱስትሪ ሰላም መፍጠር ለነገ የሚባል ስራ አይደለም' ብለዋል።በአሠሪና ሠራተኛ መካከል የሚከሰቱ ግጭቶችን በሰላማዊ መንገድ በመፍታት በኩል ባለለፉት ሁለት አመታት በአገሪቱ ተፈጥሮ የነበረው ብጥብጥን ለአብነት በማንሳት ፌዴሬሽኑ እየሰራ መሆኑን አንስተዋል።የሠራተኛና ማህበራዊ ጉዳይ ሚኒስትር ዶክተር ሂሩት ወልደማሪያም ሠራተኛው የተሠጠውን የመደራጀት መብት በቀጥታም ሆነ በተዘዋዋሪ  የሚከለክሉ አሠሪዎች ድርጊቱ ህገ ወጥ መሆኑን ማወቅ እንዳለባቸው አሳስበዋል።"የመደራጀት ጥያቄ ምላሽ አልባ እየሆነ ከዘመን ዘመን መሄድ ስለማይኖርበት አሰሪና ሰራተኛ እንዲሁም የመንግስት አስፈጻሚ አካላት አንድ ላይ ልንይዘው ይገባል" ብለዋል።በአሠሪና ሠራተኛ መካከል የሚፈጠሩ አለመግባባቶችን በሰላማዊ መንገድ እንዲፈቱ የመፍትሄ አማራጭ በማስቀመጥ ለኢንዱስትሪ ዘላቂ ሰላም ቅድሚያ ትኩረት እንደሚሰጠው አረጋግጠዋል።እየተሻሻለ ያለው የአሠሪና ሠራተኛ አዋጅ ተጠናቆ ወደ ሥራ ሲገባ መነሻ የደመወዝ ወለል፤ የሥራ ላይ ደህንነትና ሌሎች ጥያቄዎች መልስ ያገኛሉ ተብሎ እንደሚጠበቅ ነው የገለጹት።የዓለም የሠራተኞች ቀን ከአውሮፓ የኢንዱስትሪ አብዮት ማግስት በሰራተኞች ላይ ይፈጸም የነበረውን ግፍና በደል በመቃወም የህይወት መስዋትነት የከፈሉ የተለያዩ አገሮች ዜጎችን ለማሰብ የሚከበር ነው።(ኢዜአ)